**2. PREDAVANJE: KONCEPT ZAJEDNICE I PROCES ORGANIZIRANJA ZAJEDNICE**

Korisnici socijalnih radnika su pojedinci, obitelji, grupe i zajednice. U radu s pojedincima, socijalni radnici su orijentirani na pomoć pojedincu; u radu s obiteljima socijalni radnici imaju cilj pomoći obiteljima; u radu s grupama, socijalni radnici su orijentirani na pomoć pojedincu koristeći grupu kao medij. Međutim, u radu sa zajednicom socijalni radnici istovremeno nastoje pomoći i zajednicu i pojedincu jer su zajednica.

**2.1. ZAŠTO JE VAŽNA ZAJEDNICA I ŠTO JE ZAJEDNICA**

Za razvoj pojedinca važna su životna područja uže obitelji, domaćinstva, šire obitelji, a onda se u širim krugovima utjecaja nalazi radno mjesto, škola, susjedstvo i zajednica. Područje interesa socijalnog rada u zajednici su one domene ljudskog života koje se nalaze izvan obitelji i domaćinstva, ali treba razumjeti kako su obiteljske i individualne prilike u izravnoj međuzavisnosti sa zajednicom (zajednica utječe na obitelji i pojedince; pojedinci i obitelji utječu na zajednicu),

**Postoje tri temeljna značenja pojma ˝ZAJEDNICA˝**

1. LOKALNA ZAJEDNICA: čini ju skupina ljudi koji žive na nekom lokalnom području (npr. grad Pakrac). U RH to su općine, gradovi, naselja, gradske četvrti, mjesne zajednice kao administrativne jedinice uređene zakonom o lokalnoj i regionalnoj samoupravi

2. KATEGORIJALNA ZAJEDNICA: kategorijalnu zajednicu čini grupa ljudi koja ima zajednička neka osobna, etnička, kulturna ili religijska obilježja. To su primjerice romska zajednica, braniteljska zajednica, zajednica osoba s invaliditetom i sl.

3. FUNKCIONALNA ZAJEDNICA: funkcionalna zajednica okuplja ljude koji imaju zajedničke ciljeve ili interese, iako oni unutar takvih funkcionalnih jedinica mogu imati različita osobna obilježja. Primjeri funkcionalnih zajednica su domovi za starije osobe, škole, bolnice, fakulteti, poduzeća i slično.

**DEFINICIJA ZAJEDNICE: Što su ključni elementi definicije pojma zajednice? Što mora postojati da bismo neku grupu ljudi nazvali zajednicom?**

a) **Prostor**, tj. geografsko područje, ekološki kontekst- prostor može, ali ne mora biti ključni element definicije. Drugim riječima postoje zajednice koje nemaju definirani prostor.

**ALI, elementi definicije koji moraju biti zadovoljeni su:**

**b) Socijalne interakcije** među ljudima. Zajednicu čine ljudi koji se nalaze u međusobnim odnosima, oni su skupina međuzavisnih organizama koji naseljavaju neko područje i nalaze se u međusobnoj interakciji. Za članove zajednice je važno poštivanje individualnih razlika, a odnosi koji postoje su sistematski, interaktivni i međuzavisni (pojedinac utječe na druge oko sebe i obrnuto).

**c) Strukturalni okvir:** zajednica nije nasumična skupina ljudi. Svaka zajednica ima svoju hijerarhiju, strukturu te je jasno gdje je kome mjesto u toj zajednici. U zajednici postoji sustav upravljanja i odlučivanja koji čini političku ili upravljačku strukturu zajednice.

d) **Spoznaja o povezanosti**, je psihološka kategorija te je za članove važno da i oni sami doživljavaju kako su dio zajednice i kako joj pripadaju. Temeljem te spoznaje članovi se odlučuju na sudjelovanje i povezuju se i na ponašajnoj razini s drugima.

e) **Zajedničke veze**: ljude u zajednici nešto treba povezivati, odnosno nešto im treba biti zajedničko kako bi uopće činili jedan kolektiv. Zajednička obilježja može biti životni stil, zajedničke norme, zajednički planovi i ciljevi, zajednička etnička, kulturna ili religijska obilježja, zajedničko vlasništvo, međusobna odgovornost, posvećenost za dobrobit drugih (uzajamnost), međusobno poštovanje i priznavanje prava i obaveza.

f) **Zajedničke funkcije i ciljevi u zajednici:** svaka zajednica mora imati funkcije ili ciljeve koje ostvaruje za dobrobit članova. Osnovne funkcije zajednice su kasnije objašnjenje. U konačnici, smisao zajednice i da održi samu sebe, odnosno da sadašnji članovi poduzimaju aktivnosti koje će omogućiti opstanak zajednice za buduće generacije.

RAZLIKA LATENTNIH I AKTIVNIH ZAJEDNICA. Grupa ljudi koja ima potencijal postati zajednicom, ali to još nije čine latentnu zajednicu. Aktivna zajednica je ona zajednica koja ima sve navedene elemente definicije pojma ˝zajednica˝. Uloga socijalnog radnika u zajednici je organiziranje i razvoj aktivnih zajednica.

Primjerice latentnu zajednicu čine novi stanovnici koji dolaze u blok u kojem se grade nove zgrade i stanovi. Slično se događa i kada postoji novi priljev većeg broja doseljenika. Oni tek trebaju postati aktivna zajednica, a socijalni radnik osmišljava aktivnosti koje u tome pomažu. Neke zajednice se vrlo brzo iz latentnih pretvore u aktivnu, dok neke to nikad niti ne postanu (razlika stambenog bloka na Selskoj ulici koja je aktivna zajednica; dok stambeni blok na području Radničke u blizini Zagreb Towera još nije aktivna zajednica).

**SUVREMENE KRITIKE KONCEPTA ˝ZAJEDNICE˝**

Suvremeni teoretičari koji se bave zajednicom navode nekoliko pitanja oko kojih se danas vode rasprave:

1. Je li pripadnost zajednici rezultat **osobnog interesa ili intrinzična potreba?**

Autori koji pripadaju **komunitarijanskoj tradiciji** smatraju da je pripadnost imanentna pojedincu, očekuje se kohezija i harmoničnost odnosa jer se osobni razvoja odvija kroz kolektivni razvoj (Alperson, 2002.).

Autori koji pripadaju **liberalnoj političkoj tradiciji** smatraju da je pripadnost nekoj zajednici samo odluka pojedinca motivirana postizanjem individualne koristi, te grupa građana oko toga na neki način sklapa ugovorne odnose i stvara zajednicu (Alperson, 2002.).

1. **Vlada li u današnjim zajednicama pluralizam ili harmonija?**

Ideja 'zajedništva' tradicionalno se vidi kao rezultat harmoničnosti obilježja i odnosa članova. Međutim, s obzirom na sve veći pluralizam društvenih grupa, teško je zamisliti da će članovi dijeliti ista obilježja (Robinson i Green, 2011.) pa se može govoriti ne o jednoj, već o više zajednica na istom prostoru (Pierson, 2007.).

1. **Sukobi ili zajedništvo**

Danas se sve više osvještava da u zajednici nemaju sve grupe jednaku mogućnost utjecaja, pa zajednice mogu postati faktor isključivanja, nejednakosti i sukoba (Stubbs, 2006.).

1. **Koliko su veze u zajednici održive?**

Suvremeni teoretičari smatraju da je danas vrlo teško u zajednicama imati održive veze . Toj neodrživosti pridonosi globalizacija koja rezultira sve većom mobilnošću stanovnika (Block, 2008., Robinson i Green, 2011.b). Globalizacija istovremeno usložnjava socijalne probleme i opravdano je pitanje mogu li uopće zajednice preuzeti teret njihova suzbijanja (Pierson, 2007.).

1. **Kakav je utjecaj novih tehnologija i potencijalni raspad zajednice?**

Nove tehnologije i obrasci komuniciranja predstavljaju potencijal za stvaranje novih i drugačijih veza (Robinson i Green, 2011.), pa je jedna od alternativa stvaranje interesnih zajednica kroz koje pojedinci ostvaruju neke zajedničke interese, bez obzira na fizički prostor (Pierson, 2007.).

**Virtualna zajednica** definira se kao ona koja nijeprostorno ograničena, odnosno kao“Socijalna agregacija koja se pojavljuje na Mreži kad **dovoljan broj ljudi** vodi javnu raspravu **dovoljno dugo** sa **zadovoljavajućom razinom ljudskih osjećaja** s ciljem stvaranja **mreže osobnih odnosa** u cyber prostoru” Rheingold, H. (1989).

**FUNKCIJE ZAJEDNICE**

Rolland Warren (1963) ističe da je važno kako bi zajednica stvarno postojala da ispuni sljedećih pet funkcija:

1. **Socijalizacija**, putem koje zajednica usađuje određene vrijednosti svojim članovima. Zajednica je izvor znanja, mjesto socijalnog i duhovnog razvoja
2. **Ekonomska dobrobit** putem koje zajednica osigurava uzdržavanje svojih članova kroz zapošljavanje i kao prostor razmjene financijskih i drugih roba i usluga. Zajednica je prostor proizvodnje, distribucije i potrošnje dobara.
3. **Socijalna participacija**. Zajednica omogućava ispunjavanje opće potrebe za pripadanjem. Zajednica je mjesto otvorenosti i prihvaćanja, te okvir samo-aktualizacije u kojemu pojedinac može ostvariti svoje potencijale i osobnost.
4. **Socijalna kontrola** je funkcija zajednice koja omogućuje da članovi trebaju poštivati određene vrijednosti zajednice.
5. **Međusobna podrška** je funkcija zajednice u kojoj će zajednica pomoći članovima kada se nađu u takvim životnim situacijama koji onemogućavaju uobičajeno funkcioniranje (primjerice radi bolesti, siromaštva, nasilja i sl.). Proces pružanja podrške je proces putem kojeg članovi zajednice ispunjavaju zadatke koji su preveliki ili previše hitni da i ih mogao ispuniti pojedinac sam. Time zajednica postaje mjesto sigurnog utočišta, izvor pomoći i podrške, brige, ljubavi, prostor za rješavanje životnih problema.

**TEORIJA VIŠESTRUKIH (MULTIPLIH) ZAJEDNICA**

Svatko od nas je na neki način “zahvaćen” zajednicom ili zajednicama u kojim živimo. Teorija višestrukih (multiplih) zajednica govori da svaka odrasla osoba ostvaruje istodobno članstvo u različitim zajednicama i svaka zajednica vrši utjecaj na potrebe, percepciju, vrijednosti, stavove i ponašanje pojedinca.

Ti utjecaji mogu biti harmonični i osnažujući, ali kada nisu usklađeni, onda su neharmonični i sukobljavajući. Ponašanje pojedinaca (javno ili privatno ponašanje) može se razumjeti upravo kroz kolektivna iskustva u kojima pojedinci sudjeluju bilo između ili unutar zajednica. Pojedinca možemo razumjeti, odnosno njegove *potrebe, vrijednosti, percepciju, stavove i ponašanja* kroz to doživljavaju li sličnosti i kontradikcije u utjecajima različitih zajednica kojima pripadaju. Odnosi među zajednicama utječu na: uloge koje ljudi igraju unutar zajednica i uloge koje ljudi igraju između zajednica

**2.2. OSNOVNE POSTAVKE PROCESA RAZVOJA ZAJEDNICE**

Kada govorimo o radu u zajednici, u inozemnoj literaturi ćemo pronaći mnoštvo različitih termina: *Community, Community social work, Community organizing, Community organization, Community development, Community planning, Community action, Neighborhood organizing, Social networking.*

Što je PROCES RAZVOJA ZAJEDNICE? To je proces u kojem se latentna zajednica pretvara u aktivnu, zajednice se jačaju da ispune svoje funkcije i da postanu pozitivne te se omogućuje zajednici ispunjavanje njenih funkcija. U procesu razvoja zajednice čine se organizirani napori kako bi se ostvarili zadani ciljevi.

Često se ciljevi zajednice ostvaruju kroz **projektno planiranje**. Projektno planiranje je generička vještina primjenjiva u različitim sektorima i profesijama. Vrlo često ono što odlučimo raditi u zajednici dobije formu projekta

PROJEKT (European Comission, 2016) je vremenski ograničena organizacijska struktura koja treba stvoriti jedinstven proizvod ili uslugu unutar zadanih ograničenja i standarda vremena, troškova i kvalitete. Upravljanje projektom je set aktivnosti planiranja, organiziranja, održavanja, praćenja i nabavljanja potrebnih resursa kako bi se isporučili ili ostvarili ciljevi i svrha projekta na učinkovit i ekonomičan način.

Razvoj zajednice se danas promatra kroz nekoliko dominantnih gledišta

a) Fokusiramo li se na proces ili na ishod?

b) Krećemo li odozdo ili *bottom-up* ili odozgo/top – down?

c) Je li naš pristup direktivni ili nedirektivni?

d) Jesmo li usmjereni na resurse ili na potrebe?

U suvremenom pristupu preferira se razvoj zajednice koji stavlja naglasak na proces, koji kreće odozdo, koji je nedirektivan i više usmjeren na resurse. Međutim, u praksi pronalazimo svih 8 navedenih stajališta te ne govorimo niti o jednom pristupu kao dobrom ili lošom, već izbori ovise o okolnostima u kojima stručnjak djeluje.

***2.2.1. Dihotomija proces / ishod u procesu razvoja zajednice***

Proces razvoja zajednice **usmjeren na ishod** znači da se čine organizirani napori kako bi se ostvarili zacrtani ciljevi vezani za kvalitetu života, infrastrukturu i opću razvijenost zajednice. Primjerice, želimo u radu u zajednici uvesti nove usluge, unaprijediti zapošljivosti, osigurati financijsku pomoć ili educirati stanovnike o potrebama starijih osoba. Sve su to ciljevi prema kojima idemo.

Međutim, u procesu razvoja zajednice nije nebitno kako smo zacrtane ciljeve ostvarili. Isti cilj se može ostvariti tako da su u procesu više ili manje sudjelovali lokalni stručnjaci i građani. Primjerice, ako dobijemo sredstva za izgradnju doma za starije, u tom procesu lokalna zajednica praktički ne sudjeluje. No, ako za izgradnju doma pronađemo lokalne donatore, građani se odluče volonterski uključiti, u ovom cilju zajednica će daleko više biti involvirana. Dakle, procesi se odnose na način kako smo došlo do svojih ciljeva te je li se pritom zajednica osnažila.

Kvalitetni procesi će dovesti do osnažene zajednice, a osnažena zajednica je (prema Twelvetrees, 2008.):

1. Ona koja uči
2. Pravedna je i razborita
3. Aktivna
4. Utjecajna
5. Brižna
6. Sigurna i zdrava
7. Kreativna
8. Za građane: naglasak na samouprava i razvoj

a) **Zajednica koja uči.** Kada ulažemo u procese u zajednici, građani će početi sve više učiti i vjerovati da je promjena moguća. Kada uključujemo građane, prije svega trebamo istražiti posjeduju li građani vještine koje su im potrebne kako bi skupili informacije, pregovarali, organizirali, planirali akcije, upravljali proračunima; odnosno posjeduju li građani potrebna znanja o problemima, potrebama i resursima u zajednici, o tome kako se donose odluke koje utječu na njih, o načinu na koje se može utjecati na te odluke. Svakim novim uključivanjem građani će učiti ova znanja i vještine. Osim građana, aktivnim uključivanjem zajednice potičemo i osnažujemo lokalno vodstvo, njihovu odgovornost i snagu. Iz svake akcije u kojima sudjeluju građani mogu i trebaju učiti.

b) **Pravedna i razborita zajednica**. Socijalni projekti u zajednici bi trebali pridonositi jednakosti i socijalnoj pravdi. Međutim, u praksi pronalazimo primjere gdje tome nije slučaj pa se kroz projekte dodatno obesnažuju, stereotipno prikazuju korisnici ili povećavaju nejednakosti. Kvalitetni procesi u zajednici pridonose tome da dionici prepoznaju načela socijalne pravde i kolektivne potpore. Također, više se razumiju potrebe isključenih pojedinaca i skupina, akcijama se podupire socijalna pravda i jednake mogućnosti. Posebice je važno u aktivnostima u zajednici njegovati kulturne razlike i različite kulturne identitete.

c) **Aktivna zajednica**. Aktivnosti u zajednici bi trebale poticati aktivnost građana i njihovo umrežavanje u lokalne organizacije. Aktivni građani koriste usluge koje postoje u zajednici, uključeni su u mreže i organizacije, uključeni su u upravljanje u institucijama (primjerice predstavnici roditelja u roditeljskim vijećima škola). Aktivnost se promatra i s rakursa lokalnih organizacija koje trebaju imati uvid u potrebe i resurse zajednice, aktivno organiziraju aktivnosti za građane, otvorene su i transparentne, međusobno surađuju i aktivno surađuju s vanjskim dionicima. Naposljetku, aktivne zajednice imaju osjećaj da su vlasnici lokalnih organizacija i da njima upravljaju.

d) **Utjecajna zajednica.** Kroz procese razvoja zajednice potiče se jačanje lokalnih snažnih i demokratičnih organizacija koje imaju utjecaj na lokalnu politiku. Važan drugi aspekt utjecajne zajednice je da ona bude vlasnik i kontrolira vlastite resurse, odnosno da se smanjuje eksploatacija lokalne zajednice.

e) **Brižna zajednica**. U brižnoj zajednici nude se kvalitetne i dostupne usluge za građane u potrebi. No, usluge ne smiju biti jednosmjerno pružene te u procesno osnaženoj zajednici građani korisnici trebaju biti uključeni u planiranje, razvoj i pružanje socijalnih usluga.

f) **Sigurna i zdrava zajednica.** Bez obzira što se kao socijalni radnici uglavnom usmjeravamo na socijalne teme u zajednici, ne smije se zanemariti kvaliteta prirodnog okruženja u kojem pojedinci žive. U procesu razvoja zajednice potrebno je stalno unapređivati ekološke aspekte zajednice, podizati razinu opće sigurnosti u zajednici, unapređivati infrastruktura kako bi bila po mjeri čovjeka i zdravo mjesto za život. To će primjerice uključivati poticanje recikliranja, čišćenja prirodnih površina, uređenje bicisklističkih staza, prenamjenu praznih ili napuštenih industrijskih prostora u socijalne svrhe.

g) **Kreativna zajednica**. Proces razvoja zajednice snažno podržava korištenje kulturnog, umjetničkog i sportskog izričaja. Takav pristup podupire osjećaj pripadnosti povijesnim događajima i identitetu, slavljenje kulture, slobodu kulturnog i vjerskog izražavanja. Korištenje umjetnosti, kreativnosti i sporta je nešto što može okupiti široku grupu građana te potiču kako osobni razvoj, tako i razvoj zajednice.

h) **Zajednica za građane: samouprava i razvoj**. Procesni aspekti trebaju doprinijeti podizanju razine demokracije u zajednici, a time i u širem društvu. U zajednici građani imaju pravo glasa preko svojih predstavnika, no važno je da budu upoznati s procedurama lokalnih izbora i da imaju mogućnost u njima sudjelovati. Osim toga, građani se potiču da izravno ili direktno sudjeluju u donošenju odluka (kroz peticije, referendume) ili da svojim upitima i prijedlozima sudjeluju u unapređenju lokalnih institucija.

***2.2.2. Dihotomija pristupa odozdo (bottom-up) i odozgo (top-down)***

Ova dihotomija znači da se u procesu razvoja zajednice bavimo pitanjem kreću li inicijative u zajednici od samih stanovnika (*Bottom up*), ili ih delegira netko izvan zajednice (*Top-down*), bez obzira radi li se o izvanjskim donositeljima odluka ili vanjskim stručnjacima. BOTTOM UP praksa je u stranoj literaturi vidljiva i u tzv. *Grass-root organizacijama*

Neki primjeri BOTTOM UP prakse su organiziranje dnevnog centra za mlade koje inicira lokalna zajednica i traže se prvenstveno lokalna sredstva za financiranje. Primjer Top-Down prakse je program Zaželi koji je s viših razina preko lokalnih projekata spušten na lokalne razine.

***2.2.3. Dihotomija pristupa usmjerenog na potrebe i pristup usmjeren na resurse***

Pristup usmjeren na potrebe je orijentiran na rješavanje problema i fokus je na onome što nedostaje, na problemima koje smo uočili i na pitanja koja treba razriješiti. Taj pristup je tradicionalniji, no često rezultira osjećajem da očekivanja zajednice nisu ispunjena te se generira razočarenje, a vremenom i pasivnost.

Pristup usmjeren na resurse je suvremeniji, fokusira se na kapacitete zajednice, odnosno kako da se jačaju kapaciteti i mogućnosti (dakle, unapređuje se ono što imamo; ne tražimo ono što nemamo). Ovakav pristup u načelu naglašava pozitivne aspekte, te vremenom djeluje motivirajuće i svaka uspješna akcija će dati poticaj za daljnji rad kao efekt snježne grude.

**Kako prepoznati i koji su lokalni resursi?**

U današnjem radu u zajednici u Hrvatskoj dominira pristup u kojem građani i stručnjaci u zajednicama uglavnom razmišljaju kroz prizmu nedostataka, potreba koje nisu podmirene, razmišljaju kako problemi nastaju izvan zajednice i kako je zajednica sama nemoćna da ih riješi. Takav pristup je negativistički i obeshrabrujući. U najslabije razvijenim zajednicama stručnjaci i građani obično sa sjetom razmišljaju o lokalnim resursima uz doživljaj nepravde zašto je njihova zajednica slabije razvijena. Tako se zna čuti rečenica: *Npr. Ovaj kraj je bogomdan, a tako je pust*  *i siromašan* koja ukazuje da resursi postoje, ali nisu korišteni.

Resurse možemo upoznati i spoznati promatranjem, analizom iz statističkih izvora, iz pisanih materijala, intervjuiranjem i anketiranjem stanovnika i ključnih informatora. ,

Resursi se mogu upoznati na manifestnoj razini vrlo brzo i jednostavno. Primjerice, ako su lokalni akteri svjesni resursa, onda će to istaknuti u javnoj propagandi, web stranicama ili brošurama. Također, generacijama će se prenositi ideja o tome što je pozitivno i dobro u zajednici. Obično će vanjski promatrači brzo prepoznati na prvi pogled lokalne resurse.

Međutim, često lokalni dionici nisu svjesni resursa, i oni postoje skriveni na latentnoj razini. Dapače, resursi se uzimaju ˝zdravo za gotovo˝, odnosno podrazumijevaju se i ne prepoznaju kao resursi. Kako otkriti skrivene ili nedovoljno osviještene resurse? O tome često nas mogu informirati vanjski stručnjaci koji dolaze iz drugačijeg kulturnog kruga. Posebno nas snažno mogu osvijestiti statistički podaci i usporedbe s drugim zajednicama ili promatranje statističkih pokazatelja kroz nekoliko godina. Vrlo često se zna dogoditi da percepcija nije podržana javnom statistikom. Primjerice u Hrvatskoj će se danas reći kako je sve više ljudi siromašno, iako podaci pokazuju da se broj korisnika socijalne pomoći smanjuje, kao i stopa rizika od siromaštva. Ono što posebno pomaže je postaviti pitanja poput: *Kako ste uspjeli preživjeti kroz sve ove godine? Bez čega ne možete zamisliti svoju zajednicu? Što bi vam nedostajalo da se iselite iz svoje zajednice? Što su simboli zajednice i što ima veliku vrijednost*?

**Vrste lokalnih resursa**:

**a)** **Prirodni i infrastrukturni resursi**. Ovo su ˝tvrdi˝ lokalni resursi koji uključuju prirodna dobra (površine, šume, rijeka/jezera, parkovi…) i krupnu infrastrukturu (prometnice, javni prostori poput mjesnih zajednica, dvorana, napušteni prazni prostori, igrališta). Ponekad se oko aktiviranja ovih resursa pojavljuju prepreke oko pravne regulative i dobivanjem dozvola za korištenjem (neriješeni vlasnički odnosi, npr.). Javni prostori i prirodne površine koriste se javna okupljanja i održavanje kontinuiranih aktivnosti. Prirodni resursi se mogu koristiti za pokretanje socijalnih poduzeća i socijalnih zadruga (odnosno za stjecanje materijalne koristi). Posebno je važno prepoznati koji prostori imaju snažnu simboličku poruku te će zbog toga lakše privući građane.

**b) Kultura i povijest zajednice**. U ovu skupinu resursa ubrajamo običaje, jezik i sustav vjerovanja, sustav vrijednosti, manifestacije, kulturne artefakte, način odijevanja, način pripreme hrane i svakodnevne rutine. Posebno su bogatstvo kulturno heterogene zajednice, a kultura je pogodna za stvaranje identiteta i doživljaja pripadnosti jer pomaže stvaranju doživljaja ponosa, pripadnosti i posvećenosti nekoj misiji. Kulturna dobra mogu biti korisna za premošćivanje točki prijepora i rješavanje sukoba, posebice u podijeljenim i post-konfliktnim zajednicama.

Poznavanje kulture zajednice je najizravniji način kako stručnjak pokazuje poštovanje prema zajednici i njenim stanovnicima,

Kada govorimo o kulturi, tada mislimo i na tradicijsku i na suvremenu ili urbanu kulturu. Primjerice, socijalni radnik u zajednici može izraditi informativne letke koristeći *sleng.*

Kada su zajednice upale u određenu krizu, tada kultura pomaže evociranju na uspješnu ili slavnu prošlost koja motivira na sadašnje aktiviranje građana. Međutim, kada su zajednice multikulturalne, postoji opasnost od predimenzioniranja kulturnih obilježja pa i ponovnog stvaranja sukoba.

c) **Lokalne strukture zajednice kao resurs.** Ovaj resurs uključuje institucije i mreže institucija, udruge i pružatelje usluga. Oni imaju snažan utjecaj, pogotovo u manjim zajednicama u kojima se često dogodi da jedna institucija istovremeno neformalno dobiva više uloga. U većim zajednicama institucije se mogu više specijalizirati za određene djelatnosti. Unatoč postojanju lokalnih struktura, može se dogoditi da postoji nedostatak uvida u djelatnosti pojedinih institucija, pa i nepovjerenje posebice jer različite institucije imaju različitu kulturu profesionalnog djelovanja.

d) **Proces donošenja odluka kao resurs**. Resurs može biti građanska participativna demokracija – posebice ako zajednica ima ili **je imala takvo iskustvo (**primjerice zajednica ima iskustvo uspješno provedenog referenduma i građanskog aktivizma). Resurs je i ukoliko postoji dobro poznavanje političkih struktura i stvaranje saveza, stabilne političke strukture te dobar položaj i status zajednice u njezinom okruženju.

e) **Ljudski resursi**. Ljudskim resursima smatramo znanja i vještine pojedinaca te povoljnu demografsku strukturu (mlado, starije stanovništvo, obitelji, značajan udio radnika). Ljudskim resursima smatramo i određene karakteristike članova zajednice, poput kreativnosti pojedinaca, volja, osjećaj pripadnosti i lokalni identitet. Ljudskim resursima smatramo i postojanje utjecajnih i uglednih osoba te osoba s potencijalom vođenja i preuzimanja inicijativa.

f) **Socijalni resursi – socijalni kapital**. Socijalnim resursima ili socijalnim kapitalom smatramo postojanje suradnje, povezanosti i solidarnosti u zajednici. Stupovi socijalnog kapitala su **norme, povjerenje i odnosi** te postoje različite vrste socijalnog kapitala (neformalni, formalni, premoščujući, učvrščujući, povezujući, ekstrakomunitarni). Dobar pokazatelj socijalnog kapitala je kada postoje neke autohtone prakse koje njeguju suživot i suradnju u zajednici (npr. DVD, KUD, vjerske zajednice i sl.).

g) **Ekonomski i** **financijski resursi.** Financijski resursi se odnose na individualni i kolektivni financijski kapital. Individualni kapital članova zajednice je vidljiv kroz platežnu moć stanovnika. Kolektivno raspoloživa financijska sredstva su sredstva dostupna na lokalnim i regionalnim razinama, sredstva dostupna putem donacija, sredstva koja su dostupna putem projektnih financiranja. Neki noviji ili alternativni oblici kumuliranja financijskog kapitala su dostupne banke, etične banke i lokalne valute. Financijski resursi mogu biti nadomješteni djelotvornim sustavima razmjena koji zamjenjuju novčane transakcije (pr. razmjena usluga i dobara). Konačno, u ekonomske resurse ćemo uvrstiti sustav i vrijednosti (ili tradiciju) radništva, obrtništva i poduzetništva.

h) **Tehnološki resursi.** Tehnološki resursi omogućuju inovativnost, dostupnost i racionalizaciju resursa. Posebno su prikladni za mlade i za globalno umrežavanje. Tehnološki resursi olakšavaju komunikaciju, informiranje i potiču sudjelovanje u demokratskim procesima (primjerice kroz online glasovanje). Tehnološki resursi mogu pomoći u stjecanju znanja, vještina i novih resursa (primjerice kroz platforme razmjene i sustave online učenja).

i) **Resursi u okruženju zajednice**. Posebno je značajno za razvoj zajednice aktivirati resurse u okruženju zajednice, a posebice stručnjake i osobe koje mogu inspirirati, od kojih se može nešto naučiti, lobiste te osobe koje će uložiti svoje resurse u boljitak zajednice. Posebice jak legitimitet imaju stručnjaci, znanstvenici i pozitivni primjeri iz drugih zajednica/država, kao i utjecajne globalne inicijative.

***2.2.4. Dihotomija direktivnog i nedirektivnog pristupa u razvoju zajednice***

**U direktivnom pristupu** stručnjak je taj koji definira problem, postavlja ciljeve, određuje aktivnosti i mobilizira građane. Direktivni pristup je prikladan u kompleksnijim situacijama i krizama. Prema Rothmanu (1969.) razine direktivnosti se razlikuju i postoje tri stupnja:

***Kanaliziranje*** – praktičar dokazuje i upravlja prema jednom cilju

***Usmjeravanje*** – praktičar daje više prijedloga, ali usmjerava prema jednom

***Skeniranje*** – praktičar predstavlja više mogućnosti, obrazlaže za i protiv, i građani biraju unutar zadanog okvira

U ***nedirektivnom pristupu*** građani definiraju problem, postavljaju ciljeve i izražavaju preferenciju prema određenim aktivnostima. Uloga stručnjaka je da podrži građane u nastojanjima da ostvare postavljene ciljeve. Nedirektivan pristup prikladan je kod razvojnih aktivnosti usmjerenih poboljšavanja kvalitete života.

Nedirektivni zadaci stručnjaka su:

* ***Galvaniziranje***: motiviranje kroz suportivne intervencije, jačanje inicijativa ljudi i ukazivanjem na pozitivne primjere
* ***Fokusiranje*** – stručnjak je odgovoran za zadržavanje interesa građana na razini i prema zadanom cilju
* ***Pojašnjavanje*** –Pojašnjavanje ciljeva i problema, mislimo li na isto ili različito kada govorimo o nekom problemu, rad na nedvosmislenoj komunikaciji, stvaranje konsenzusa
* ***Sažimanje*** – zaokružiti rasprave, donijeti zaključke
* ***Upravljanje razinom uključenosti*** – paziti da članovi grupe koji žele promjene svi budu uključeni aktivno (različite tehnike)
* ***Posredovanje*** – u slučajevima sukoba ili nejasnih odnosa u grupi
* ***Informiranje*** – o resursima, činjenicama, iskustvima drugih grupa, određenim procedurama, znanstvenim činjenicama. Građani imaju ideje i iskustva, ali često nemaju i ne moraju imati stručna znanja.